
Temeljem članka 15. stavka 2. Zakona o javnoj nabavi (Narodne novine br. 120/16, 114/22, 48/26) i članka 13. stavak 3. Statuta Instituta za poljoprivredu i turizam, Ravnatelj Instituta donosi

PRAVILNIK 
o provedbi postupka jednostavne nabave

OPĆE ODREDBE

Članak 1.
Ovim aktom propisuje se procedura stvaranja ugovornih obveza, odnosno nabava roba, radova i usluga (u daljnjem tekstu: nabava) jednostavna nabava, koje su potrebne za redovan rad Instituta za poljoprivredu i turizam (u daljnjem tekstu: Institut), osim ako posebnim propisom ili Statutom nije drugačije uređeno.

Članak 2.
Institut je dužan donijeti plan nabave za proračunsku godinu u kojem su navedeni svi predmeti nabave čija je pojedinačna neto vrijednost jednaka ili veća od 6.000,00 EUR bez PDV-a.
Odluku o zasnivanju obvezno pravnih odnosa donosi tijelo određeno Statutom Instituta, a postupak se provodi sukladno zakonskim propisima i općim aktima Instituta. 


POSTUPAK NABAVE ROBA, RADOVA I USLUGA - JEDNOSTAVNA NABAVA

Članak 3.
Za nabave roba i usluga procijenjene vrijednosti veće od 6.000,00 EUR a manje od 50.000,00 € bez PDV-a i nabavu radova procijenjene vrijednosti veće od 6.000,00 EUR, a manje od 100.000,00 EUR bez PDV-a, provodi se postupak jednostavne nabave.

Članak 4.
Postupak jednostavne nabave pokreću voditelji projektnih aktivnosti dostavom zahtjeva za nabavu.
Pod projektnom aktivnošću smatra se samostalna i zaokružena prihodovno – rashodovna cjelina. 
Svaka projektna aktivnost mora svoje pravno uporište imati u potpisanom Ugovoru o provedbi projekta i u odobrenom planu nabava na ugovorenom projektu. 
Postupci jednostavne nabave definirani ovim pravilnikom usklađeni su s člankom 4. ZJN 2016.

Članak 5.
Voditelj nabave dužan je, nakon zaprimanja zahtjeva za nabavu, obaviti kontrolu opravdanosti nabave i svojim potpisom potvrditi da li je predložena nabava u skladu s godišnjim planom nabave Instituta, te ima li projektna aktivnost (mjesto troška) dovoljno novaca za tu nabavu.
Ovisno o usklađenosti s odredbama iz prethodnog stavka, predložena nabava se prihvaća, odgađa ili odbija. 
Ravnatelj svojim potpisom na zahtjev daje suglasnost za provođenje postupka jednostavne nabave.
Davanjem suglasnosti za provođenje nabave smatra se potpisivanje Poziva za dostavom ponuda od strane odgovorne osobe Instituta.
Članak 6.
Za dostavu ponuda za nabavu procijenjene vrijednosti od 2.000,00 EUR do 6.000,00 EUR bez PDV-a biti će zatražene najmanje tri (3) informativne ponude bez propisane formalne procedure jednostavne nabave definirane u članku 7. Pravilnika.
Za nabavu roba i usluga vrijednosti ispod 2.000,00 EUR ne primjenjuju se formalni rokovi za dostavu ponuda
Rok za dostavu ponuda u u nabavama vrijednosti do 2.000,00 € definira se temeljem specifičnosti svakog predmeta nabave i sukladno kompleksnosti nabave definiranoj po prethodno provedenom istraživanju tržišta.
Prikupljanje ponuda po ovoj proceduri može provesti bilo koji djelatnik Instituta koji ima ulogu voditelja projekta ili ovlaštenje voditelja projekta za prikupljanje informativnih ponuda. 

Članak 7.
Nabavu roba, radova i usluga u postupcima jednostavne nabave procijenjene vrijednosti nabave u rasponi od 6.000,00 do 15.000,00 € bez PDV-a Naručitelj provodi slanjem poziva za dostavu ponuda i objavom poziva na službenoj web stranici Instituta.
Poziv na dostavu ponuda šalje se na najmanje 3 gospodarska subjekta. 
Ovisno o okolnostima postupak iz ovog članka može se odlukom voditelja nabave objaviti i u Elektroničkom oglasniku javne nabave (EOJN RH). 
Prilikom provedbe projekata financiranih novcem EU svi postupci jednostavne nabave provode se isključivo putem sustava EOJN RH sukladno pravilima i načelima ZJN 2016.  
Objava u Elektroničkom oglasniku javne nabave provodi se bez iznimke za svaki pojedinačni predmet nabave roba i usluga vrijednosti iznad 15.000,00 EUR bez PDV-a vodeći pritom računa o primjeni članaka 203. i 204. ZJN 2016.  
Objava u Elektroničkom oglasniku javne nabave provodi se bez iznimke za svaki pojedinačni predmet nabave radova vrijednosti iznad 45.000,00 EUR bez PDV-a vodeći pritom računa o primjeni članaka 203. i 204. ZJN 2016.  
Poziv iz prethodnog stavka dostavlja se najmanje trima gospodarskim subjektima na elektronskim putem dokaziv način.
Dokumentacija za nadmetanje (Poziv za dostavom ponuda) u postupcima jednostavne nabave formira se u suženijem obliku u odnosu na elemente koji prate načela pripreme Dokumentaciju za nadmetanje u postupcima javne nabave – formalna procedura. 
Poziv za dostavu ponuda mora biti napisan na način da se pridržava svih temeljnih načela javne nabave definiranih u ZJN 2016.
Poziv na dostavu ponuda sadrži sljedeće bitne podatke o predmetu nabave: količinu, grupe predmeta nabave ako je predmet nabave podijeljen na grupe, procijenjenu vrijednost nabave, tehničke specifikacije i/ili troškovnike, propisani oblik i sadržaj ponude, zahtjeve i uvjete sposobnosti koje ponuditelji trebaju ispuniti, jamstva za ozbiljnost ponuda i jamstva za izvršenje ugovora, kriterije za odabir ponude, način i rokove plaćanja, rok i način dostave ponude i njene valjanosti, razloge isključenja ponuditelja te po potrebi ostale specifične odredbe sukladne ZJN 2016 i Pravilniku o dokumentaciji o nabavi te ponudi u postupcima javne nabave (NN 65/2017) i Izmjeni i dopuni Pravilnika o dokumentaciji o nabavi te ponudi u postupcima javne nabave (NN 75/2020).
Dokumentacija definirana osnovama za isključenje gospodarskih subjekata sukladno člancima 251./252. ZJN 2016. biti će tražena bez iznimke u svakom pojedinačnom postupku jednostavne nabave u razredima od procijenjene vrijednosti nabave od 15.000,00 € bez PDV-a naviše. 
U postupcima jednostavne nabave vrijednosti od 6.000,00 – 15.000,00 € bez PDV-a neovisno o vrsti postupka, Naručitelj će tražiti ovisno o potrebi i složenosti nabave, a sve prema procjeni, primjenu dokazivanja tehničke i stručne sposobnosti sukladno uvjetima sposobnosti definiranim u člancima 256. – 259. ZJN 2016. 
U svim postupcima jednostavne nabave većim od 15.000,00 € bez obzira na kategoriju nabave (robe, radovi, usluge) biti će kontrolirane osnove za isključenje gospodarskih subjekata.
ESPD obrazac u postupcima jednostavne nabave Instituta nije obvezatan te neće biti kreiran niti tražen da bude dostavljen od strane gospodarskih subjekata osim ako pojedini projektni natječaj to ne zahtijeva. 
Članak 8.
U svim slučajevima jednostavne nabave primjenjuje se članak 209. – 213. ZJN 2016. 
Iznimno od prethodnog stavka naručitelj ima pravo uputiti poziv samo jednom gospodarskom subjektu kada zbog tehničkih ili nekih drugih razloga nabavu može izvršiti samo određeni gospodarski subjekt.
Voditelj projekta koji smatra da traženi predmet nabave ne može biti dobavljen od niti jednog drugog dobavljača a bez da se roba nabavi prema pojmu jednakovrijednosti, mora u ured nabave za to donijeti pravovaljani dokaz i potpisati izjavu kojom osobno opravdava takav postupak nabave.
Za objavu znanstvenih članaka čija se objava u specijaliziranim časopisima plaća po fiksnim cjenicima ne provodi se postupak jednostavne niti javne nabave.

Članak 9.
Rok za dostavu ponuda u formalnom Pozivu na dostavu ponuda određuje Naručitelj, a isti ne može biti kraći od 5 dana od dana upućivanja, odnosno objavljivanja poziva imajući pri tome u vidu složenost predmeta nabave i procijenjenu vrijednost nabave.
Postupak nabave procijenjene vrijednosti nabave od 6000,00 – 15.000,00 € bez PDV-a za radove, robu i usluge ne može biti kraći od 7 dana od dana upućivanja javnog poziva. 
Postupak nabave procijenjene vrijednosti nabave za radove, robu i usluge od 15.000,00 do 50.000,00 € bez PDV-a ne može biti kraći od 14 dana od dana upućivanja javnog poziva.
Postupak nabave procijenjene vrijednosti nabave za radove od 50.000 – 100.000,00 € bez PDV-a ne može biti kraći od 21 dan od dana upućivanja javnog poziva
Žurne nabave male vrijednosti do 6.000,00 € bez PDV-a mogu se provesti u roku od 3 dana od dana upućivanja, ali kao takve moraju biti opravdane i unaprijed najavljene voditelju javne nabave Naručitelja. 

Članak 10.
Ravnatelj Instituta donosi odluku o imenovanju povjerenstva od najmanje dva stalno ovlaštena predstavnika Naručitelja (Instituta) radi provedbe postupka jednostavne nabave i radi pregleda i ocjene ponuda. Sukladno specifičnosti svakog pojedinog predmeta nabave stalno povjerenstvo ima i dodatnog stručnog člana koji se imenuje Odlukom o imenovanju Stalnog stručnog povjerenstva za jednostavnu nabavu. 
Članovi povjerenstva biraju se među zaposlenicima Naručitelja.
Rotirajući članovi odnose se na: 
1. Nabavu laboratorijske opreme, sitnog laboratorijskog materijala i pribora te kemikalija – 2 člana
2. Nabavu poljoprivredne mehanizacije i opreme – 1 član
3. Nabavu povezanu sa stalnom imovinom i investicijskom održavanjem – 1 član
4. Nabavu informatičke i srodne opreme – 1 član
5. Nabavu intelektualnih i savjetodavnih i drugih srodnih usluga – 2 člana
6. Po potrebi voditelj projekta na kojem se provodi nabava. 
U slučaju specifičnih postupaka jednostavne nabave Naručitelj ostavlja mogućnost angažiranja vanjskih članova povjerenstva koji nisu dio zaposlenika Naručitelja.
Povjerenstvo sastavlja zapisnik o pregledu i ocjeni ponuda najkasnije u roku od 10 dana od dana isteka roka za dostavu ponuda.
Najmanje jedan stalno ovlašteni član povjerenstva mora imati položen ispit za certificirane provoditelje postupka javne nabave i moraju imati važeći certifikat.
Povjerenstvo potpisani zapisnik o pregledu i ocjeni ponuda dostavlja ravnatelju Instituta.

Članak 11.
U slučaju više sile, događaja izvan kontrole naručitelja i neovisnog od njegove volje, a koji se nisu mogli predvidjeti ili izbjeći, naručitelj jednostavnu nabavu, bez obzira na procijenjenu vrijednost nabave, provodi izdavanjem narudžbenice temeljem zaprimljene jedne ponude.

Članak 12.
Za donošenje odluke po pozivu / provedenom postupku / dovoljna je jedna pristigla ponuda koja udovoljava traženim uvjetima i/ili tehničkim specifikacijama iz Javnog poziva na dostavu ponuda.
Otvaranje ponuda u postupcima jednostavne nabave je javno.
Na otvaranju ponuda mogu biti prisutni zainteresirani gospodarski subjekti koji su sudjelovali u postupku. 
Ovlašteni predstavnici ponuditelja moraju svoje pisano ovlaštenje predati prije otvaranja ponuda. Navedeno pismeno ovlaštenje šalje se naručitelju putem elektroničke komunikacije u sustavu EOJN
Odluku o odabiru ponude donosi ravnatelj. 
Odluka o odabiru donosi se u najdulje u vremenu od 10 dana od dana objave Zapisnika o pregledu i ocjeni ponuda. 
Naručitelj je dužan obavijest o donošenju Odluke o odabiru ponude ili obavijest o poništenju postupka dostaviti svim ponuditeljima elektronskim putem na dokaziv način. 
Dokazivim načinom smatra se objava rezultata nadmetanja na web stranici Naručitelja i/ili slanjem obavijesti putem elektroničke pošte svim gospodarskim subjektima koji su sudjelovali u nadmetanju to objavom obavijesti u sustavu EOJN RH, ako je nabave provedena tim alatom. 

Članak 13.
Na postupak provedbe jednostavne nabave kao i na odabir najpovoljnijeg ponuditelja u postupku jednostavne nabave žalba je dopuštena.
Omogućava se pravna zaštite gospodarskim subjektima to putem prigovora odgovornoj osobi naručitelja za nabave čija je procijenjena vrijednost veća od 15.000,00 eura na način kako je to propisano u članku 406. ZJN 2016 po sljedećim situacijama: 
1. objave poziva na nadmetanje, u odnosu na sadržaj poziva ili dokumentacije o nabavi
2. objave obavijesti o ispravku, u odnosu na sadržaj ispravka
3. objave izmjene dokumentacije o nabavi, u odnosu na sadržaj izmjene dokumentacije
4. otvaranja ponuda u odnosu na propuštanje naručitelja da valjano odgovori na pravodobno dostavljen zahtjev dodatne informacije, objašnjenja ili izmjene dokumentacije o nabavi te na postupak otvaranja ponuda
5. primitka odluke o odabiru ili poništenju, u odnosu na postupak pregleda, ocjene i odabira ponuda, ili razloge poništenja.
Rokovi za izjavljivanje žalbe su 5 dana od svake situacije definirane točkama od 1 do 5 prethodnog stavka
Žalba se izjavljuje pismenom obliku, putem elektroničke komunikacija u sustavu EOJN na hrvatskom jeziku i latiničnom pismu. 
Naručitelj je za svaku od izjavljenih žalbi dužan postupiti u roku ne duljem od 7 dana od dana urednog zaprimanje žalbe. 

Članak 14.
Kriterij za odabir ponude u postupcima jednostavne nabave je najniža cijena ili ekonomski najpovoljnija ponuda.
Ponude zaprimljene izvan roka za dostavu ponuda ne uzimaju se u razmatranje.
Ako se radi o ponudama s izraženom nerealno niskom cijenom ili o ponudama koje zahtijevaju korekciju računske pogreške, takve ponude moguće je ili odbiti ili primijeniti postupke definirane u člancima 289. i 294. stavak 3. ZJN 2016 i sukladno članku 22. Pravilnika o dokumentaciji o nabavi te ponudi u postupcima javne nabave (NN 65/17).
U svakom pojedinim postupku u prethodnom stavku sukladno specifičnostima odlučuje voditelj nabave Instituta.
Odluka o pokretanju postupka nabave mora biti donesena temeljem objektivno povedene analize tržišta i ista mora biti pravno utemeljena.
Kada je kriterij ekonomski najpovoljnija ponuda, osim kriterija cijene mogu se koristiti i npr. kriterij kvalitete, tehničke karakteristike, estetske i funkcionalne osobine, ekološke osobine, operativni troškovi, ekonomičnost, jamstveni rokovi, rok isporuke ili rok izvršenja ugovora te drugi mjerljivi ili funkcionalni kriteriji.
Ponude koje budu skuplje od procijenjene vrijednosti nabave neće biti razmatrane, osim ukoliko povjerenstvo u iznimnim okolnostima zaključi da je nabava predmeta nabave projektno uvjetovana te da mora biti provedena radi uspješnog završetka projekta.

Članak 15.
Ukoliko iz bilo kojih razloga ne dođe do realizacije nabave po odabranoj ponudi, naručitelj ima pravo ponovo izvršiti rangiranje preostalih ponuditelja te ponovo izvršiti odabir (donijeti novu Odluku o odabiru) ili poništiti postupak nabave.
Naručitelj zadržava pravo poništiti postupak nabave u bilo kojem trenutku, odnosno ne odabrati niti jednu ponudu, a sve bez ikakvih obaveza ili naknada bilo koje vrste prema ponuditeljima.

Članak 16.
Po donošenju odluke o odabiru najpovoljnije ponude, stječu se uvjeti za izdavanje narudžbenice ili sklapanje ugovora o nabavi. 
Za nabavu svih predmeta nabave roba, usluga ili radova jednake ili veće vrijednosti od 6.000,00 € biti će potpisan ugovor o jednostavnoj nabavi roba, usluga ili radova, osim ako u iznimnim situacijama odgovorna osoba Naručitelja procijeni da se izvršenje usluge i isporuka robe može temeljiti na poslanoj narudžbenici. 

Članak 17.
U postupcima jednostavne nabave Naručitelj će postupati sukladno poštivanju načela javne nabave iz članka 4. ovoga Zakona i sprječavanju, prepoznavanju i uklanjanju sukoba interesa sukladno odredbama članaka 75. do 83. ovoga Zakona o javnoj nabavi

Članak 18.
Ukoliko se nabava roba, usluga i radova provodi po postupku jednostavne nabave, tada se primjenjuje sljedeća procedura: 

	
	Aktivnost
	Nadležnost i odgovornost
	Dokumenti
	Rok

	1.
	Stavljanje predmeta nabave u godišnji plan nabave
	Voditelj projektne aktivnosti / Voditelj nabave
	Osoban zahtjev u obliku dopisa  i/ili excel tablice (radni materijal)
	prvi tjedan prosinca tekuće poslovne godine. 

	2
	Provjera je li prijedlog s dostavljenog zahtjeva za nabavu, u skladu s financijskim stanjem projektne aktivnosti (mjesta troška) i planom nabave i zahtjevima projekta.  / Odobrenje
	Voditelj
projektne aktivnosti  / Voditelj nabave
	1. Ako DA – prosljeđivanje Ravnatelju zahtjeva za nabavu male vrijednosti do 2.000,00 EUR bez PDV-a, s
· Ponudama
· Narudžbenicom 
· Prijedlogom ugovora, ako je potrebno

2. Ako NE – negativan odgovor na dostavljen zahtjev za nabavu 


	Po potrebi 

	3.
	Provođenje jednostavne nabave u intervalu od 2.000,00 – 6.000,00 EUR bez PDV-a

	Voditelj projektne aktivnosti
	Sukladno ovom Pravilniku.
	Po potrebi

	4.
	Provođenje jednostavne nabave iznad 6.000,00 € - 15.000,00 bez PDV-a / 15.000,00 € - 25.000,00 – 45.000,00 € te 50.000,00 - 100.000,00 € bez PDV-a
	Voditelj nabave s ovlaštenim članovima povjerenstva

	Sukladno ovom Pravilniku.
	Po potrebi

	5.
	Obrada pristiglih ponuda i ugovaranje


	Voditelj nabave  s ovlaštenim članovima povjerenstva za jednostavnu nabavu


	Sukladno pozivu za dostavu ponuda
	Najviše 7 dana od dana obrade pristigle dokumentacije s pripadajućim ponudama

	6.
	Sklapanje ugovora jednostavnoj nabavi ili potpisivanje narudžbenice
	Ravnatelj ili
osoba koju on ovlasti 
	 Ugovor / narudžbenica
	Ne duže od 7
dana od dana odobrenja nabave i donošenja Odluke o odabiru

	7.
	Arhiviranje ugovora
	Voditelj nabave
	 Registar ugovora
	Po potpisivanju

	8.
	Provedba nabave – nabava
	Voditelj projektne aktivnosti, ekonom ili druga ovlaštena  osoba
	Narudžbenica
Primka
	U skladu s ugovorom / po dogovoru 

	9
	Nadzor nad realizacijom nabave do stavljanja predmeta nabave u funkciju
	Voditelj projektne aktivnosti  / Voditelj nabave
	Kontrolna lista i/ili / izjava  o  završetku poslova nabave (primjenjuje se samo za osnovna sredstva)
	Tijekom ugovorenog roka i / ili po završetku
ugovornih obveza






Članak 19.
Naručitelj je dužan ažurno voditi registar ugovora o jednostavnoj i javnoj nabavi uključujući i registar svih ugovora koji su neposredno povezani s ostalim oblicima nabave sukladno Glavi III; članku 5. i 6. Pravilnika o planu nabave, registru ugovora, prethodnom savjetovanju i analizi tržišta u javnoj nabavi (NN 101/17). 

ZAVRŠNE ODREDBE

Članak 20.
(1) Ovaj Pravilnik objavljen je na mrežnim stranicama Institut za poljoprivredu i turizam dana xxxx godine, te stupa na snagu dana 01. rujna 2026. godine. 

(2) Stupanjem na snagu ovog Pravilnika prestaje važiti Pravilnik o provedbi postupaka jednostavne nabave roba, usluga i radova na Institutu za poljoprivredu i turizam (URBROJ: 0147-22- 1062 od
23. prosinca 2022.

(3) Postupci pokrenuti temeljem ranije važećeg Pravilnika o provedbi postupaka nabave roba, usluga i radova Sveučilišta u Rijeci, dovršiti će se sukladno odredbama predmetnog Pravilnika.


KLASA: 
URBROJ: 
Poreč, 



								      	          Ravnatelj Instituta

									           dr. sc. Dean Ban

